b'\n_START_ARTICLE_\nPavao Ma\xc5\xa1i\xc4\x87\n_START_SECTION_\nObrazovanje\n_START_PARAGRAPH_\nPavao Ma\xc5\xa1i\xc4\x87 ro\xc4\x91en je u \xc5\xa0ibeniku 1980. godine. Na Muzi\xc4\x8dkoj akademiji u Zagrebu diplomirao je vi\xc5\xa1e studija: \xc4\x8dembalo u razredu Vi\xc5\xa1nje Ma\xc5\xbeuran, orgulje u razredu Marija Penzara, te studij glazbenoteoretskih disciplina._NEWLINE_Orgulje je magistrirao u okviru poslijediplomskog solisti\xc4\x8dkog studija (dipl\xc3\xb4me de soliste) na Haute \xc3\x89cole de Musique u Lausanni u razredu Kei Koito, gdje se s posebnim naglaskom bavio interpretacijom glazbe renesanse i baroka na povijesnim instrumentima. S izvrsnim uspjehom tako\xc4\x91er zaklju\xc4\x8duje poslijediplomski studij \xc4\x8dembala i srodnih instrumenata s tipkama u razredu dr. Roberta Hilla, te Michaela Behringera (basso continuo) pri Musikhochschule (Institut f\xc3\xbcr Historische Auff\xc3\xbchrungspraxis) \xe2\x80\x93 Freiburg im Breisgau. _NEWLINE_Kontinuirano se nastavlja usavr\xc5\xa1avati rade\xc4\x87i s nekima od najistaknutijih \xc4\x8dembalista dana\xc5\xa1njice kao \xc5\xa1to su Pierre Hantai, Christophe Rousset i Skip Semp\xc3\xa9 pod \xc4\x8dijim se vodstvom posve\xc4\x87uje repertoaru skladbi J. S. Bacha i francuskih baroknih skladatelja. Bob van Asperen, Ton Koopman, Laurence Cummings, An\xc4\x91elko Klobu\xc4\x8dar, Daniel Roth, Luigi Ferdinando Tagliavini, Christoph Bossert, Katherine Bine Bryndorf tek su neki od renomiranih umjetnika pod \xc4\x8dijim se vodstvom usavr\xc5\xa1avao u okviru mnogobrojnih me\xc4\x91unarodnih majstorskih te\xc4\x8dajeva posve\xc4\x87enih interpretaciji glazbe za \xc4\x8dembalo i orgulje.\n_START_SECTION_\nUmjetni\xc4\x8dka djelatnost\n_START_PARAGRAPH_\nKao solist i komorni glazbenik redovito koncertira na renomiranim glazbenim festivalima u Hrvatskoj i inozemstvu (Italija, \xc5\xa0panjolska, Portugal, Njema\xc4\x8dka, \xc5\xa0vicarska, Rusija, \xc4\x8ce\xc5\xa1ka). Kao solist nastupao je uz Hrvatski barokni ansambl, Barokni ansambl La Risonanza, Vara\xc5\xbedinski komorni orkestar,  Simfonijski puha\xc4\x8dki orkestar Hrvatske vojske i Zagreba\xc4\x8dku filharmoniju (uz koju je 2006. praizveo Carillon, koncert za orgulje i orkestar Ante Kne\xc5\xa1aureka, skladatelja mla\xc4\x91e generacije), a povremeno sura\xc4\x91uje i s raznim solistima i ansamblima poput Zagreba\xc4\x8dkih solista, Hrvatskog baroknog ansambla, Simfonijskog orkestra Hrvatske radio-televizije, Komornog orkestra M\xc3\xbcnchenske filharmonije, Komornog orkestra stipendista Berlinske filharmonije, Slovenske filharmonije. _NEWLINE_Od 1999.g. glavni je orgulja\xc5\xa1 Crkve sv. Marka u Zagrebu gdje sura\xc4\x91uje s Oratorijskim zborom Cantores Sancti Marci, nastavljaju\xc4\x87i tako dugu tradiciju koju ova povijesna crkva bilje\xc5\xbei jo\xc5\xa1 od 14. stolje\xc4\x87a (prvi dokumentirani spomen orgulja\xc5\xa1a, ujedno i najraniji u \xc4\x8ditavoj Hrvatskoj, datira iz 1359. g.). Docent je na Muzi\xc4\x8dkoj akademiji u Zagrebu gdje predaje \xc4\x8dembalo i basso continuo. Trenuta\xc4\x8dno je njegova umjetni\xc4\x8dka aktivnost usmjerena na orguljski opus J. S. Bacha, kojeg zajedno s orgulja\xc5\xa1em Antom Kne\xc5\xa1aurekom izvodi tijekom 17 koncerata na orguljama Bazilike Srca Isusova u Zagrebu. Oni su 2010. g. zajedni\xc4\x8dki pokrenuli projekt integralne izvedbe sabranih djela za orgulje Johanna Sebastiana Bacha, ujedno i prve sustavne i cjelovite izvedbe kompletnog Bachova orgulja\xc5\xa1kog opusa u Hrvatskoj.\n_START_SECTION_\nNagrade\n_START_PARAGRAPH_\nNositelj je prvih nagrada s me\xc4\x91unarodnih natjecanja Grand Prix Bach de Lausanne (\xc5\xa0vicarska, 2006.) i Andrea Antico da Montona (Hrvatska, 2006.), Rektorove nagrade za akademsku godinu 2004./2005., te Nagrade Ivo Vuljevi\xc4\x87 za najuspje\xc5\xa1nijeg mladog glazbenika u 2006. g. prema izboru Hrvatske glazbene mlade\xc5\xbei. Godine 2009. bio je laureat na me\xc4\x91unarodnom natjecanju 1. Concurso internacional CAI \xe2\x80\x93 J\xc3\xb3venes Int\xc3\xa9rpretes de Organo odr\xc5\xbeanom u Zaragozi (\xc5\xa0panjolska), a u 2010. primio je i Godi\xc5\xa1nju nagradu Dru\xc5\xa1tva sveu\xc4\x8dili\xc5\xa1nih nastavnika i drugih znanstvenika u Zagrebu.  Osobito uspje\xc5\xa1nu 2010. godinu ovjen\xc4\x8dale su sve tri nagrade koje istaknutim umjetnicima dodjeljuju Vara\xc5\xbedinske barokne ve\xc4\x8deri. Iako tek debitant na tom renomiranom hrvatskom festivalu, u okviru jubilarnih 40. Vara\xc5\xbedinskih baroknih ve\xc4\x8deri primio je Pavao Ma\xc5\xa1i\xc4\x87 Nagradu Ivan Luka\xc4\x8di\xc4\x87 za koncert na \xc4\x8dembalu s ansamblom Symblema (s violinistom Bojanom \xc4\x8ci\xc4\x8di\xc4\x87em i gambisticom Nikom Zlatari\xc4\x87), Nagradu Jurica Murai za solisti\xc4\x8dki orgulja\xc5\xa1ki recital kao najbolju interpretaciju na 40. Vara\xc5\xbedinskim baroknim ve\xc4\x8derima, te Vjesnikovu nagradu Kantor za najbolju interpretaciju skladbi J. S. Bacha.\n_START_SECTION_\nNosa\xc4\x8di zvuka\n_START_PARAGRAPH_\nU lipnju 2011. hrvatska diskografska ku\xc4\x87a Croatia Records objavila je Ma\xc5\xa1i\xc4\x87ev prvi solisti\xc4\x8dki album pod nazivom 1685  s izborom skladbi za \xc4\x8dembalo Johanna Sebastiana Bacha, Georgea Frederica Handela i Domenica Scarlattija.  _NEWLINE_Na ovom je albumu svirao na replici \xc4\x8dembala kojeg je napravio ameri\xc4\x8dki graditelj Keith Hill 2008. godine, a prema instrumentu Pascala Taskina iz 1769. godine. Glazbeni je album sniman u crkvi sv. Marka u Zagrebu od 26. travnja do 5. svibnja 2011. godine.\n_START_SECTION_\nOstalo\n_START_PARAGRAPH_\nMa\xc5\xa1i\xc4\x87 je bio gost u zabavno-glazbenoj emisiji A strana po\xc4\x8detkom sije\xc4\x8dnja 2019.'